Բայց, կարծում եմ, հարցազրույցի ծանրության կենտրոնն այլ հատվածում էր, Կազանի փաստաթուղթ կոչված համաձայնագրի բովանդակությունն զգալիորեն գաղտնազերծելու մեջ: Վերջապես, Հայաստանի հասարակությունը պաշտոնական ատյանից լսեց եւ պատկերացրեց, թե ԼՂՀ խնդրի ինչ կարգավորում է դրված սեղանին: ԼՂՀ-ն Ադրբեջանին է վերադարձնում ԼՂԻՄ-ից դուրս գտնվող հինգ շրջաններ, ուր կարող են վերադառնալ եւ բնակություն հաստատել տեղահանված ազերիները (իրականում կվերադառնան, թե ոչ՝ այլ հարց է), ԼՂՀ-ն նախկին ԼՂԻՄ տարածքում (գուցե ներառյալ Լաչինում եւ Քարվաճառում) օժտվում է հատուկ կարգավիճակով կամ պահպանում է ներկա անկախ կարգավիճակը մինչեւ պարտադիր իրավական ուժ ունեցող հանրաքվեի անցկացումը: Վերջապես, ԼՂՀ-ի եւ վերադարձված ադրբեջանական շրջանների միջեւ տեղակայվում են խաղաղապահներ, որպեսզի բացառվեն նոր բախումները: